ธ.ก.ส.ยันไม่มีปัญหาสภาพคล่อง
ธ.ก.ส.แจงมีเงินใช้รับจำนำข้าวจาก 3 แหล่ง ไม่กระทบสภาพคล่อง เหตุแยกบัญชีออกจากการดำเนินงานปกติ
6 มี.ค. 2556

ธ.ก.ส.แจงมีเงินใช้รับจำนำข้าวจาก 3 แหล่ง ไม่กระทบสภาพคล่อง เหตุแยกบัญชีออกจากการดำเนินงานปกติ 
นายลักษณ์  วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ไม่มีปัญหาสภาพคล่องจากการดำเนินโครงการรับจำนำสินค้าเกษตรของรัฐบาล เนื่องจากเงินที่ใช้ในโครงการของรัฐบาล ธ.ก.ส.จะแยกบัญชีออกมาต่างหาก เพราะเป็นส่วนที่รัฐบาลจะชดเชยให้ โดยเงินที่ใช้ในโครงการรับจำนำข้าวจะมาจาก 3 ส่วนคือ จากสำนักงานบริหารหนี้สาธารณะ เงินกู้จากรัฐบาล และเงินคืนจากการระบายข้าว
ทั้งนี้  กรมการค้าต่างประเทศ กระทรวงพาณิชย์ จะจัดทำแผนและรายงานผลการระบายข้าวทุกเดือน แต่ถ้าการระบายข้าวไม่เป็นไปตามแผน จนอาจกระทบกับเงินที่จะใช้ในโครงการรับจำนำข้าว ธ.ก.ส. ก็พร้อมที่จะช่วยเหลือด้านสภาพคล่องให้
ปัจจุบัน สภาพคล่องของ ธ.ก.ส. อยู่ในเกณฑ์ที่สูงกว่าที่ธนาคารแห่งประเทศไทย (ธปท.) กำหนดถึง 3 เท่า โดยมีสินทรัพย์สภาพคล่องอยู่ถึง 18% เงินรับฝากมีปริมาณกว่า 9 แสนล้านบาท
นายลักษณ์ กล่าวว่า ในฤดูกาลผลิต 2555/2556 คาดว่าจะใช้งบประมาณในการรับจำนำข้าวลดลง เนื่องจากปัญหาภัยแล้ง ทำให้กระทรวงเกษตรและสหกรณ์ประมาณการผลผลิตข้าวนาปรังในปีนี้ จะลดลงเหลือ 7-8 ล้านตัน และใช้งบประมาณรับจำนำเพียง 1 แสนล้านบาท จากที่คาดว่าจะใช้กว่า 1.6 แสนล้านบาท ภายใต้ราคารับจำนำที่ 1.5 หมื่นบาท 
"ราคารับจำนำยังคงเป็นตันละ 1.5 หมื่นบาท แต่จะเปลี่ยนแปลงอะไรหรือไม่ ต้องขึ้นอยู่กับทางกรมการค้าภายใน ซึ่งเป็นเลขานุการในคณะกรรมการนโยบายข้าวแห่งชาติ (กขช.) จะเป็นผู้เสนอ และต้องขึ้นอยู่ว่า ทาง กขช. จะเห็นชอบหรือไม่ ซึ่งจะมีการประชุมกันในวันที่ 15 มี.ค. นี้" นายลักษณ์กล่าว